
Republika Hrvatska
Općinski sud u Osijeku
Europska avenija 7
31000 OSIJEK


U  I M E  R E P U B L I K E  H R V A T S K E

P R E S U D A


	Općinski sud u Osijeku, po sucu toga suda Gordani Rotim, kao sucu pojedincu, u pravnoj stvari tužiteljice mlt. I. T., OIB: …, zastupane po majci i z.z. M. T., OIB: … iz V., …., zastupane po punomoćnici M. F. M. odvjetnici u O., protiv tuženika B. T., OIB: … iz B., …., radi povišenja uzdržavanja, nakon održane i zaključene glavne rasprave 2. srpnja 2026. na kojoj je javnost bila isključena, u prisutnosti zamjenice pun. tužitelja i tuženika, a na ročištu za donošenje i objavu presude dana 30. srpnja 2026.,


p r e s u d i o   j e

	I/ Mijenja se presuda Općinskog suda u Osijeku, Stalne službe u Valpovu broj: P Ob-568/2016-31 od 31. srpnja 2017. u odnosu na visinu uzdržavanja, te se nalaže tuženiku B. T. iz B., …., OIB: …, za uzdržavanje mlt. tužiteljice I. T. iz V., …., OIB: …, doprinositi umjesto ranijih 1.000,00 kn, odnosno 132,72 EUR, iznos od 250,00 EUR mjesečno, počev od dana podnošenja tužbe 9. travnja 2025., pa ubuduće dok za to budu postojali zakonski uvjeti, do 15.-og u mjesecu za tekući mjesec, sa zateznom kamatom po stopi zatezne kamate koja se određuje, za svako polugodište, uvećanjem referentne stope za tri postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, s tim da je referentna stopa kamatna stopa koju je Europska središnja banka primijenila na svoje posljednje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke, koja teče od dospijeća pojedinog mjesečnog obroka uzdržavanja do isplate, s tim da dospjele obroke plati odjednom u roku od 15 dana, a buduće kako budu dospijevali do 15.-og u mjesecu za tekući mjesec sa zateznom kamatom po stopi zatezne kamate koja se određuje, za svako polugodište, uvećanjem referentne stope za tri postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, s tim da je referentna stopa kamatna stopa koju je Europska središnja banka primijenila na svoje posljednje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke, koja teče od dospijeća pojedinog mjesečnog obroka uzdržavanja do isplate, sve na račun majke i z. z. mlt. tužiteljice M. T. IBAN: HR9723400093511113303 otvoren kod Privredna banka Zagreb d.d., sve u roku od 15 dana.

	II/ Nalaže se tuženiku da mlt. tužiteljici naknadi parnični trošak u iznosu od 400,00 eura zajedno sa zateznom kamatom po stopi zatezne kamate koja se određuje, za svako polugodište, uvećanjem referentne stope za tri postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, s tim da je referentna stopa kamatna stopa koju je Europska središnja banka primijenila na svoje posljednje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke, tekućom od dana donošenja presude 30. srpnja 2026. do konačne isplate, sve u roku od 15 dana.
	

Obrazloženje


1. Mlt. tužiteljica zastupana po majci i zakonskoj zastupnici tužbom je zatražila povišenje uzdržavanja koje je tuženiku određeno temeljem pravomoćne presude P ob-568/16 od 31. srpnja 2017. godine u iznosu od 132,72 eura.  Povišenje uzdržavanja traži jer su se njezine potrebe u odnosu na ranije razdoblje povećale zbog poretka vremena i činjenice da je sada učenica 4. razreda osnovne škole što iziskuje daljnje troškove. Zbog svega navedenog zatražila je donošenje odluke kao u izreci zajedno sa zateznim kamatama od podnošenja tužbe pa nadalje. 

2. Tuženik se protivio tužbi i tužbenom zahtjevu budući je nezaposlena osoba nema primanja niti imovinu te su mu jedini prihodi naknada na ime nezaposlenosti, pored činjenice da mu se 2019. rodilo još jedno dijete koje uzdržava zajedno sa suprugom. 

3. Nesporno je među strankama da tuženik redovito plaća uzdržavanje po ranijoj odluci. 

4. Kako bi utvrdio odlučne i važne činjenice sud je u dokaznom postupku saslušao z.z. mlt. tužiteljice, tuženika i izvršio uvid u dokaze iz spisa.

5. Iz presude P Ob-568/16 utvrđeno je točnim da je tuženik obvezan uzdržavati mlt. tužiteljicu sa 1.000,00 kn, sada 132,72 eura.

6. Iz iskaza z.z. mlt. tužiteljice utvrđeno je da mlt. tužiteljica pohađa 5. razred osnovne škole, da trenira odbojku uz naknadu od 20,00 eura mjesečno, da je platila štitnike za koljena 20,00 eura, da joj za užinu daje 5,00 eura dnevno jer mlt. tužiteljica istu ne jede svaki dan, te da je za školske knjige i torbu imala 210,00 eura troška.
7. Tuženik je u iskazu naveo da je od donošenja ranije odluke dobio još jedno dijete mlt. M. 12. srpnja 2019., da mu je supruga uposlena i ima plaću od 1000 i nešto eura. On je prije godinu dana prestao raditi jer mu nije produžen ugovor te je dobivao naknadu sa BIRO-a od 350,00 eura koje će uskoro prestati. Kreditni je obveznik u Croatia banci u kojoj je morao položiti depozit od 1030,00 eura koji će mu biti vraćen kada otplati kredit 2033. godine. Stanuje sa roditeljima na katu njihove kuće i ne plaća im stanarinu, ali sudjeluje u režijama sa 100,00 do 150 eura. Radno je sposoban i nema zdravstvenih problema a u 2025. godini ostvario je 1120,00 eura od povrata poreza. 

8. Iz podataka o  vozilu utvrđeno je da tuženik nije evidentiran kao vlasnik vozila. 


9. Iz izvješća o obiteljskim i materijalnim prilikama stranka od 17. prosinca 2025. utvrđeno je da je tuženik u braku sa M. T. koja je uposlena i ima plaću od 1050,00 eura  te da im se 2019. rodilo dijete koje je zdravo  i pohađa vrtić. Stanuju u kući koja je u vlasništvu tuženikova roditelja. 


10. Iz dokaza sa lista 69-75 utvrđeno je da tuženik u Hrvatskoj poštanskoj banci u razdoblju od podnošenja tužbe 9. travnja 2025. do 10. mjeseca 2025. nema prometa na računu, a iz podataka sa tekućeg računa tuženika utvrđeno je da mu na tekući račun pristiže naknada za neuposlenost te da sa istoga se plaća i kredit te je račun u ožujku 2026. bio u minusu 10,00 eura. 

11. Nakon ovako provedenog dokaznog postupka, te ocjene svih dokaza zajedno, kao i svakoga zasebno te cijeneći utvrđene i nesporne činjenice sud je utvrdio da je tužbeni zahtjev osnova u cijelosti. 

12. Ocjenjujući potrebe mlt. djeteta sud ih je utvrdio sa mjesečnim iznosima od 250,00 eura vodeći pri tome računa o minimalnim iznosima potrebnim za mjesečno uzdržavanje mlt. djeteta koji su propisani odlukom nadležnog ministarstva, te koji su za 2025. određeni u iznosu od 290,00 eura i objavljeni u NN 75/25. Te minimalne novčane iznose koji predstavljaju minimum iznosa ukupnih materijalnih potreba za mjesečno uzdržavanje mlt. djeteta dužan je platiti roditelj koji ne stanuje sa djetetom, a pri tome se procjenjuju mogućnosti obveznika uzdržavanja te se može dosuditi i veći iznos od minimalno propisanih, ali isto tako i manji sukladno članku 314. Obiteljskog zakona (NN 103/15, 98/19, 47/20, 49/23 i 156/23 nadalje: OBZ) Citirani članak određuje da se potrebe maloljetnog djeteta za uzdržavanje mogu utvrditi u iznosu nižem od zakonskog minimuma, ali ne manje od ½ za istoga u slučaju kad obveznik uzdržavanja ima obvezu uzdržavati dvoje ili više djece. U ovom postupku utvrđeno je da se tuženiku rodilo nakon donošenja ranije odluke još jedno dijete, da je tuženik neuposlen, da u vlasništvu nema nekretnina niti automobil, no da je i zdrav i radno sposoban. Mlt. tužiteljica je i postavila tužbeni zahtjev ispod zakonom propisanog minimuma pa je sud primjenom citiranog članka usvojio ovakav tužbeni zahtjev iako sud nije vezan visinom tužbenog zahtjeva u postupcima uzdržavanja mlt. djeteta. Dakle, cijeneći činjenicu da tuženik nije uposlen, da mora uzdržavati još jedno dijete zajedno sa suprugom sud je usvojio ovakav tužbeni zahtjev u cijelosti, cijeneći i nespornu činjenicu da su se potrebe mlt. tužiteljice zbog proteka vremena povećale. 


13.Dakle, sud je odredio ukupne materijalne potrebe mlt. tužitelja prema životnom standardu tuženika koji ima obvezu plaćanja uzdržavanja, a majčin udio u obvezi uzdržavanja ispunjava se kroz svakodnevnu skrb o djetetu i smatra se jednakovrijednom zadovoljavanju materijalnih potreba djeteta u obliku novčanog uzdržavanja.

14.Slijedom navedenoga, a primjenom članaka 306-317 i 432 OBZ-a odlučeno je kao u izreci.

15.Pored glavnice sud je dosudio i zatezne kamate koje na svakomjesečne iznose teku od dospijeća pa do isplate, a po stopi iz članka 29 Zakona o obveznim odnosima (NN 35/05, 41/08, 125/11, 78/15, 29/18, 126/21, 114/22 i 156/22, nadalje: ZOO).

16. Odluka o trošku temelji se na članku 366 OBZ-a pa je sud o troškovima postupka odlučio vodeći računa o okolnostima slučaja i o ishodu postupka. Tako je cijenio činjenicu da je mlt. tužiteljica u cijelosti uspjela u sporu pa je dosudio trošak iz izreke. Mlt. tužiteljica je zatražila trošak postupka od 500,00 eura na ime jednokratne nagrade za zastupanje po punomoćniku u iznosu od 400,00 eura te dodatno za 5. radnju sastav obrazloženog podneska od 9. lipnja 2026. u iznosu od 100,00 eura što daje ukupno zatraženi trošak od 500,00 eura. Sud nije tužiteljici priznao sastav obrazloženog podneska od 9. lipnja 2026. u iznosu od 100,00 eura jer taj podnesak od suda nije niti zatražen. Kako po Tbr. 7 točka 3 Odvjetničke tarife odvjetniku pripada jednokratna nagrada u visini od 200 bodova koja obuhvaća najviše do 4 radnje za svaki prvostupanjski postupak u sporovima za zakonsko uzdržavanje, a sud je tužiteljici priznao 4 radnje to je primjenom citirane odredbe odlučeno kao u izreci.  


U Osijeku, 30. srpnja 2026. 
                                                                                                  Sudac
                                                                                                    Gordana Rotim














Uputa o pravnom lijeku:
Protiv ove presude nezadovoljna stranka ima pravo žalbe u roku 15 dana računajući od dana primitka iste. Žalba se podnosi pisanim putem nadležnom županijskom sudu putem ovoga suda. Za stranku koja je uredno obaviještena o ročištu za objavu presude rok za žalbu teče od dana objave presude, a za stranku koja nije uredno obaviještena o ročištu za objavu presude, rok za žalbu teče od dana primitka pisanog otpravka presude.

Dostaviti:							     	
1. Pun. tužitelja
2. Tuženiku 

Po pravomoćnosti:
3. Hrvatskom zavodu za socijalni rad, Područni ured Valpovo

